description: Според патриотите в парламента има необходимото мнозинство, за да се изпълнява подписаната преди две години

title: Валери Симеонов: Ще подкрепим мандат на РБ

maintext:
Ще подкрепим мандат на Реформаторския блок при внасяне на определени корекции, свързани с основните ни приоритети. Това обяви в парламента съпредседателят на Патриотичния фронт Валери Симеонов след среща с Реформаторския блок.
Реформаторският блок ще получи третия мандат
Днес БСП получи и веднага върна втория мандат за съставяне на кабинет
Корекциите са свързани с повишаване на пенсиите, решаване на въпроса с охраната на границата, мигрантския поток, продължаване на реформите в икономиката и енергетиката, решаване на проблема с битовата престъпност и оздравяване на климата за дребния и средния бизнес, уточни той.
„Срещата премина в изключително добронамерен тон. С колегите от РБ винаги сме се разбирали с половин дума, каза Симеонов след близо едночасовата среща”, обясни Симеонов.
Той допълни, че РБ и ПФ излизат обединени около целта да не се допусне поредна правителствена и съответна парламентарна криза.
„Смятаме, че България има нужда от стабилност, а не от поредно безвремие, хаос, служебно правителство, за което настояваха от БСП. Не искаме да има такива глупости – служебно правителство за 20 дни и след това друго, назначено от Радев (новоизбраният президент Румен Радев)”, коментира още съпредседателят на Патриотичния фронт.
По думите му в парламента има нужното мнозинство, за да се изпълнява подписаната преди две години програма.


title: bTV Репортерите: История от Сагата

maintext:
Декември 2016 г.Всички очакват Коледа и Нова година, a феновете на „Междузвездни войни" очакват "Rogue One” - коледен подарък, който идва от една далечна галактика. История за бунтовниците, Империята и Звездата на смъртта.
На 16 април 2015 г. на фестивала на „Междузвездни войни" в Анахайм, Калифорния, „Лукасфилм" обявиха, че започват снимките на нов филм от Сагата, но без да е епизод от нея – „Rogue One”. За режисьор е избран Гарет Едуардс.
„Когато гледате този филм, трябва да очаквате неочакваното. Защото той ще бъде различен от сериите на Сагата”, обясни Едуардс.
На 15 август 2015 г. се появи първата снимка на героите от „Rogue One”.
“Rogue One” е история за воини от Бунтовниците, чиято мисия е да откраднат плановете за „Звездата на смъртта”, разясни Кири Харт, директор на екипа от сценаристи в „Лукасфилм”.
На 16 декември 2015 г. в Лондон беше европейската премиера на Епизод 7.
Тогава, заедно с емоциите от премиерата на „Силата се пробужда", феновете вече очакваха и „Rogue One”.
Един от тях е Тихомир Дулев - компютърен програмист по професия, джедай по призвание. Влюбил се в „Междузвездни войни" още като дете.
През 2005 г. Тихомир създаде първия български фенфилм със сюжет от „Междузвездни войни" - „Орден в сянка".
„Снимахме го с малките ми дъщери Мария и Радостина, те тогава бяха на 5 и 10 години”, спомня си Тихомир.
Мария и Радостина вече пораснаха, но заедно с джедаите от групата „Междузвездни войни" България са сред най-запалените фенове.
На 7 април 2016 г. те гледаха първия трейлър на „Rogue One”.
„Rogue One буквално означава „Отцепник 1". Действието се развива в промеждутъка между Епизод 3 и Епизод 4”, отбелязва Дулев.
В Епизод 3 видяхме как Анакин Скайуокър се превръща в Дарт Вейдър, а в Епизод 4 - „Нова надежда", Вейдър преследва принцеса Лея, която носи откраднатите планове от Звездата на смъртта - бойната станция, която може да унищожи цяла планета.
Сюжетът в „Rogue One” се развива точно преди този епичен момент.
Създателите на „Rogue One” също залагат на силен женски персонаж. В ролята на бунтовничката Джин Ерсо е Фелисити Джоунс.
„За Джин заедно с режисьора Гарет Едуардс се съгласихме, че е много важно да разкрием нейната човечност и уязвимост. Всеки трябва да се припознае в нея”, коментира тя.
„Фелисити влага такава сила, че настръхваш! Искаш тя да победи”, казва Гарет Едуардс.
„Боже, това е „Междузвездни войни"! Беше лудост, преживяване, което никога няма да забравя! Нека Силата бъде с нас!”, заявява Фелисити Джоунс.
Тези думи са в Топ 100 на най-прочутите кино реплики. Чуваме ги във всяка серия на „Междузвездни войни".
Но създателите на Rogue One напомнят: това е отделен филм, който се различава от Сагата.
Първа разлика - президентът на „Лукасфилм" Катлийн Кенеди заяви, че „Rogue One” няма да има емблематичните начални надписи, както останалите епизоди.
Втора разлика - няма светлинни мечове.
Никъде в трейлърите на „Rogue One” не се забелязва традиционното въоръжение на рицарите джедаи. А то сигурно ще липсва на заклетите фенове. Затова ще ви запознаем с първия български майстор на светлинни мечове.
„В основата на светлинните мечове използваме доста прецизна електроника, която позволява засичането на движения за възпроизвеждането на много реалистични звуци”, казва инж. Бойко Казаков.
„Винаги целта ми е била да обуча максимално много хора, които имат интерес да си сглобят сами светлинни мечове, и такива хора се намериха във времето, което е много хубаво”, допълва той.
Подобни мечове са използвани при заснемането на Епизод 7 - „Силата се пробужда" - със заздравени остриета за дуелите и ярки светлини.
Приятелката на Бойко – Алесия, е фен от доста скоро, но доста бързо се е запалила покрай него.
„След като бяхме заедно, ме накара да гледам първите епизоди от началото. И така досега, вече съм изгледала всички епизоди”, разкрива тя.
Бойко и Алесия бяха сред първите, които си купиха билети за премиерата на „Rogue One” и често обсъждат предстоящата битка на Бунтовниците срещу Звездата на смъртта.
„Това е нещото, което ни интригува в момента - как ще ги откраднат тия планове, как ще ги използват, кой ги е създал, най-вече? Това предстои да разберем”, казва Бойко.
Музиката на „Rogue One” се отличава от тази на Епизодите в Сагата. Това е и третата разлика в новия филм - за първи път сър Джон Уилямс не е автор на музиката към история от „Междузвездни войни".
Това сякаш разочарова някои фенове. Един от тях е музикантът Орлин Павлов, който ще видим скоро в новия сериал на bTV.
“Музиката, това са всъщност 50% или в някои случаи повече от самия филм, от визуализацията и от въздействието. От всичките тези неща, които ни карат и да фантазираме”, смята Орлин Павлов.
„Със сигурност липсата на Джон Уилямс ще отслаби по някакъв начин музикалните позиции на филма, и за добре тренираното ухо, може би критиката ще бъде недобре настроена. Но сър Джон Уилямс си е Джон Уилямс, не знам дали някой може да го замести”, допълва той.
С това ще трябва да се справи композиторът на „Rogue One” Майкъл Гиачино. Наскоро той призна в интервю, че са му дали само месец, за да напише музиката към филма.
Но не музиката, а един характерен звук накара феновете по света да изтръпнат.
Появата на Дарт Вейдър е връзката между „Rogue One” и останалите епизоди от Сагата.
„Rogue One” е отделен филм, който е от Вселената на „Междузвездни войни"… Но няма пряко отношение към героите от Старата Сага и семейство Скайуокър. Въпреки че ще видим Дарт Вейдър, но неговото участие ще е по-скоро епизодично”, посочва Тихомир Дулев.
В „Rogue One” ни очаква Вселена с уникални планети и фантастични същества. Нещо типично и за сериите от Сагата, които помним от детството си.
„Задачата ми в „Rogue One” е възможност да разработя нови похвати, за да станем по-добри. Не само технически, но и да бъдем по-креативни. Да се доближим максимално до усещането за филм от „Междузвездни войни", казва Нийл Сканкън ръководител „Специални персонажи”.
„Това, което виждаме от трейлърите, е, че ще има също страхотни космически битки, голям набор от герои, нещо като „Великолепната седморка" в Космоса”, заявява и Тихомир.
Един от тях е персонажът на актьора Диего Луна - Касиан Андор.
„Всички тези герои, историята, аз съм израснал с тях. Сякаш цял живот съм се подготвял за това.
Предизвикателство е, защото един ден снимаш емоционална сцена, а на следващия се биеш с имперски щурмоваци. Беше забавно! Има от всичко по малко”, категоричен е той.

fasttext_language: bg


description: Отстъпвам това право на новоизбрания президент Румен Радев

title: Росен Плевнелиев: Няма да назнача трето служебно правителство

maintext:
Президентът Росен Плевнелиев заяви, че няма да назначи трето служебно правителство в рамките на своя мандат, воден от ясния стремеж да се гарантира институционалната стабилност и приемственост в държавата. Той направи изявление след изчерпването на конституционната процедура с връщането днес от Реформаторския блок на последния проучвателен мандат за съставяне на правителство в рамките на 43-то Народно събрание.
Президентът каза, че не вижда голям смисъл в назначаването на служебно правителство за 20 работни дни, което дори няма да подготвя и избори. С две служебни правителства за месец ще станем за смях, светът просто няма да ни разбере, ще влезем в графата куриози на световните новини, допълни държавният глава.
Двама президенти, всеки със своето служебно правителство, за мен е символ за разделение - не е това моят път, избирам европейското и цивилизовано решение, а то е да отстъпя правото на новоизбрания президент Радев да назначи служебно правителство. Така ще гарантираме нормален конституционен цикъл - редовно правителство ще предаде властта на служебно правителство, което след това ще предаде на ново редовно правителство, каза Плевнелиев.
Той допълни, че по този начин няма да бъде изпратено погрешно послание към нацията и към света, че "в България всеки е войвода, всеки си прави правителство, всеки гледа да се докопа до властта, дори и само за месец".
Плевнелиев каза, че за да няма никакви спекулации, че иска да удължи живота на правителството в оставка, е готов във всеки момент, в който новоизбраният президент Румен Радев отиде при него със състав на служебно правителство, да го разпише на секундата.
Предстоят предсрочни парламентарни избори. Правото и задължението да насрочи конкретна дата, както и да разпусне 43-тото народно събрание е на новоизбрания президент Радев, каза още Росен Плевнелиев. България тръгна към предсрочни избори (ОБЗОР) Вече се спрягат и варианти за служебен премиер
"Положих всички усилия, за да избегнем извънредните парламентарни избори. До последния момент се надявах, че парламентарно представените политически сили ще намерят устойчива формула за съставяне на правителство. И не защото не мога да направя служебно правителство, напротив, имам опит, ще го направя за дни. И не защото бягам от отговорност, напротив, никога не съм го правил. И не, защото се опитвам да сглобя някаква странна коалиция, и това никога не съм си позволил да направя. Не, единствената цел е, че в моята работа и отговорност на най-висшия пост в държавата, аз нося отговорност за всеки един от вас“, заяви Плевнелиев.
Той подчерта, че носи отговорност за бъдещето на България.
„Наслушах се на анализатори има или няма криза, нормална или извънредна е ситуацията сега в страната. Няма кой да обясни на европейските партньори, на глобалните пазари, на световните анализатори, рейтингови агенции, които определят надеждността на всяка страна, няма кой да им обясни, че в държава, в която само за един месец ще се сменят две служебни правителства, всичко е нормално“, коментира президентът.
По думите му няма кой да обясни на българския народ, че когато за 5 месеца в държавата ще се сменят три, а може би четири служебни правителства и два парламента, всичко е наред.
"Ситуацията е точно такава, каквато я описах преди месец – политическа криза, която за съжаление прерасна в парламентарна криза. Направих всичко по силите си да предотвратя това. За съжаление винаги, когато се задават избори, тяснопартийните интереси и страсти надделяват. Очакванията за бъдеща лесна изборна победа замъгляват способността на политиците да оценяват адекватно рисковете за държавата.
В моя извънредно труден мандат, в който се разразиха три тежки политически и парламентарни кризи, аз се уверих, че трябва да се придържаме към правилата и духа на конституцията и добрите демократични практики, още повече, когато сме в криза.
Конституцията е нашата опора, тя е есенцията на всичко, за което са се борили поколения българи – за правова държава, за човешки права и свободи, за демократична държавност и европейско бъдеще.
От първия ден, в който служа на народа като президент, нито веднъж не загърбих върховенството на правото. До тук всеки един от конституционно определените срокове бе спазен, ще бъда максимално прозрачен и предвидим и в последните дни от мандата".


description: Ако са работоспособни, можели да се справят и у нас

title: Германия може да започне да ни връща сирийци

maintext:
Сирийските бежанци в Германия може да бъдат депортирани обратно в България, през която са влезли в ЕС, съобщават медии в Бундесрепубликата след първото подобно съдебно решение. Условието е чуждестранните граждани да са здрави и работоспособни.
Онлайн изданието на в.„Велт” и местната медия Ве Де Ер посочват, че става дума за случай, гледан от Административния съд в Дюселдорф, който не е пряко свързан с Дъблинския регламент, по който иначе се връщат мигранти в страната на влизане в ЕС.
Според решението на магистратите 40-годишният сириец и 30-годишната му съпруга може да бъдат върнати в България, където те са получили убежище след бягството си от родната страна през октомври 2014 г.
Среднощни срещи: Мигранти тропат по вратите в с. Киреево да молят за храна
Местните казват, че много рядко сред мигрантите има сирийци, като по-често са от Афганистан, Пакистан, дори Индия и Непал
Двамата заминали за Германия през януари 2015 г., като поискали бежански статут. Било им отказано, тъй като вече имали такова, дадено у нас.
Според немските съдии, в България двамата не са застрашени от нечовешко отношение, тъй като бежанците имат достъп до социалната система. Ве Де Ер отбелязва, че и според магистратите „е трудно да се намери място за живеене и работа в България”, но все пак това не би трябвало да е проблем за здрави и работоспособни хора.
Съдебното решение може да се обжалва на по-горна инстанция.


description: Какво трябва да знаем за парите на заем и какви трикове прилагат търговците

title: "Чети етикета": Как да не превърнем коледното пазаруване в кошмар

maintext:
Тази Коледа всеки от нас ще изхарчи средно по 225 лв за подаръци. В разгара на голямото пазаруване често действаме неразумно и купуваме повече отколкото можем да си позволим.
Затова са бързите кредити и банковите заеми, в които няма нищо лошо, но крият рискове.
Най-скъпо и най-безумно за Коледа
Подаръци с най-различна цена пораждат един и същи въпрос – „Защо?!”
Към тези рискове ни тласкат както търговските трикове, така и собствената ни психика.
Тези пари излизат скъпо
Кредитният консултант Тихомир Тошев посочи в студиото на „Тази сутрин”, че всеки начин да финансираме коледното си пазаруване има както положителни, така и отрицателни страни.
Сред хората с по-малки доходи остават популярни т.нар бързи кредити, но, както предупреждава експертът, това всъщност е най-скъпият продукт – ако вземем 300 лв. за 4 месеца, ще трябва да върнем 480. При потресаващите 262% лихва на годишна база.
„Бързият кредит е скъп продукт, към който трябва да прибягваме когато наистина имаме необходимост от него. Бързите кредити трябва да ги връщаме максимално бързо, аз не съветвам хората да взимат бързи кредити за голям период”, коментира Тошев.
Именно заради тези проблеми на Запад бързите кредити са популярни като „кредит до заплата” – теглиш пари и веднага връщаш. Предимствата са бързото одобрение (до 24 часа) и ниските условия за доход.
Именно това са пък недостатъците на типичния потребителски кредит – банките го дават след по-дълго проучване и то не на всеки. Той обаче идва с ниско оскъпяване и прозрачни условия.
Кредитната карта на пръв поглед е голямо удобство – винаги имаш пари „под ръка”. Тихомир Тошев обаче предупреждава – ако не я ползваме правилно, тя се превръща в бреме за семейния бюджет. Той съветва да не теглим с нея пари от банкомат и да не „източваме” бързо целия разполагаем лимит. В противен случай кредитната карта бързо се превръща в кредит, който обаче е с по-лоши условия от потребителския.
По този повод Тошев отбеляза, че именно кредитните карти са най-скъпият продукт, предлаган от банките.
Психология на коледния пазар
Как да не се поддаваме на шопинг треската и еуфорията? „Трябва да осъзнаем, че не сме толкова рационални, колкото си мислм като потребители”, коментира психологът Диана Бакалова. Един от начините да се контролираме, е да ограничим разполагаемия ресурс (напр. да оставим дебитните и кредитните карти вкъщи) и да вземем със себе си някой по-разумен.
„Когато две жени пазаруват заедно, те се сугестират една друга, стимулират се взаимно, нещата могат да стигнат до крайност”, предупрежедава Бакалова. Според нея дамите са взискателни към подаръците, влияят се от цветната обстановка и колорита в магазина. Мъжете пък са по-рационални и нетърпеливи и именно заради това пробните в магазините за облекло са по-близо до мъжките дрехи.
Това е само един от многото търговски трикове, които се използват преди Коледа. Според Диана Бакалова, във всеки магазин се работи на равнище организация, музика, аромати, осветление и украса: „Създава се верига от асоциации, които обикновено по Коледа са свързани със спомени от миналото, детството, топлина, уют, семейно огнище”.


description: Данните дойдоха от Съвета на ООН за правата на човека

title: "Освободителите" на Алепо разстрелват жени и деца

maintext:
Сирийските проправителствени сили са нахлули в домове в отвоюваната от бунтовниците източна част на Алепо и са избили обитателите им, сред които – жени и деца, съобщи Би Би Си, като се позова на ООН.
Съветът на ООН за правата на човека има надеждни доказателства за това, че в четири района общо 82 цивилни са били разстреляни на място.
От тях 11 са жени, а 13 - деца.
Някои са били убивани на улицата при опит да избягат.
Извършители на зверствата са правителствени сили и иракски шиитски милиции, които се бият заедно с тях.
Говорител на организацията определи видяното като „пълен разпад на човечността в Алепо”.
След 4-годишна битка, бунтовниците в Алепо са пред разгром. Хиляди цивилни са блокирани в последните квартали, които не са паднали в ръцете на правителствената армия. Хората са подложени на интензивни бомбардировки въпреки призивите на ООН и Червения кръст да се даде възможност на гражданите да се изтеглят.
На фона на разкритията на ООН, финансираната от Кремъл телевизия RT излъчва кадри със спонтанни, според нея, тържества по улиците на Алепо с хора, развяващи националния флаг и носещи в ръце портрети на президента Башар ал-Асад.
Официална Москва обяви, че зверства са извършвали не подкрепяните от нея бойци, а "терористи" и ООН няма как да разполага с точна информация за случващото се на място.


description: Не би трябвало да има кабинет в рамките на този парламент, каза лидерът на социалистите

title: Корнелия Нинова: БСП не реди служебен кабинет на Румен Радев

maintext:
БСП не предлага и не реди служебен кабинет на новоизбрания президент ген. Румен Радев. Това каза в предаването „120 минути” по bTV лидерът на БСП Корнелия Нинова, след като вчера той заяви, че е готов с вариант за служебно правителство.
Виждаме се с Радев, говорим, но не сме обсъждали служебен кабинет, категорична беше Нинова.
Не би трябвало да има кабинет в рамките на този парламент, каза още лидерът на социалистите.
Според нея, ако се състави правителство в това Народно събрание, това би било подмяна на това, което българите са поискали на президентските избори и на референдума - промяна в политиката и лицата.
Такъв кабинет не е по волята на народа ни, това е по волята на Брюксел. ЕНП поиска от Бойко Борисов да направи такъв кабинет не защото щ ее добре за България, а защото им е удобен и послушен, изтъкна Нинова.
По думите й тяснопартийният интерес на БСП е изборите да са по-далеч. „Да направят това правителство и те ще се сринат още повече с политиките, които ще провеждат. Ние като единствена алтернатива и опозиция ще вдигаме през това време, но това не е добре за България”, отбеляза Нинова.
„Бях си подготвила оставката и за нощта на президентските избори, дори и в двата случая – и на загуба, и на победа”, призна тя.
Не сме се отметнали, но променихме позицията си по референдума, уточни Нинова по повод обвиненията на Бойко Борисов.
Агитирахме симпатизантите ни да гласуват с три пъти „Не”. След резултатите преценихме, че трябва да се съобразим с тези над 2 млн. души и смятаме, че трябва да се въведе мажоритарен избор в смесена система, посочи Нинова.
Тя допълни, че предложението на омбудсмана Мая Манолова не е обсъждано с БСП и партията не го споделя в този вид. „Когато стигнем до обсъждане, ще внесем предложение за смесена система, вероятно 120 на 120”, уточни лидерът на БСП.
Нинова коментира и решението на пленума на социалистите депутат от БСП да е с максимум три мандата, което не се прие добре от старите лица в БСП. Затова най-дългогодишният депутат от БСП Янаки Стоилов контраатакува и предложи, който има над три милиона, също да не е депутат.
Милионите бяха провокация на Янаки към пленума, смята Нинова. Класова борба в БСП няма, категорична беше тя, като допълни, че има борба за правила и справедливост, за подмладяване на партията и отваряне към нови личности.
40 000 лева от декемврийските заплати на депутатите от БСП ще бъдат дарени на хората в Хитрино, съобщи още Нинова.
Тя допълни, че подготвят и доброволци, които след вдигането на забраната да отидат и да помагат за разчистването след трагедията.


description: В операцията са се включили и 39 кораба, един катер и седем дълбоководни апарата

title: 3500 души издирват отломките на падналия руски самолет

maintext:
В издирвателните и спасителни операции след самолетната катастрофа край Сочи участват 3500 души, които работят на смени, съобщиха от руското министерство на отбраната.
Общият брой на спасителите и техниката, използвана в операцията, е 39 кораба, един катер, 135 специалисти водолази и седем дълбоководни апарата.
Руският транспортен министър Максим Соколов, който ръководи комисията за разследване на катастрофата, призова да се разшири обхвата на търсенето.
Соколов подчерта, че версията за терористичен атентат не е сред основните на разследването.
При катастрофата на Ту-154 загинаха всички 92-ма души на борда, сред които журналисти, социални работници и музиканти от ансамбъл „Александров”.


description: Тъгуват по съветското минало, но не искат да го повторят

title: 25 г. след СССР, руснаците искат нов Съюз

maintext:
56 на сто от руснаците съжаляват за разпадането на СССР. Това сочат данни от допитване на центъра „Левада”, публикувани от официоза „Росийская газета” и цитирани от БТА. Изданието коментира темата във връзка с четвъртвековната годишнина от разпадането на Съветския съюз.
Едва 13 на сто от запитаните смятат, че бившите съветски републики трябва да съществуват като независими държави.
25% от запитаните желаят по-тясно обединение на страните от постсъветското пространство, вероятно по модела на Евразийския икономически съюз между Русия, Беларус, Казахстан, Армения и Киргизстан, пояснява изданието. Други 21% искат обединение по модела на ЕС.
„Ведомости” изтъква, че жителите на Русия постепенно губят интерес към идеята за възстановяване на Съветския съюз. Днес я подкрепят само 12 на сто от руснаците срещу 30 процента през 2001 г.
Според руските граждани човешкият фактор е изиграл по-голяма роля в разпадането на СССР от колапса на съветската икономика. Нещо повече, с течение на времето социолозите получават все по-добри отзиви за икономиката от съветско време, пише всекидневникът.
По думите на Алексей Гражданкин от "Левада" хората в Русия тъгуват по идеализираното съветско минало. Силата на тази носталгия зависи от възрастта им - за разпадането на СССР съжаляват 83 на сто от хората над 55, 63 процента на възраст между 40 и 54 и 40 на сто от ненавършилите 40 години.


description: Целта на мащабната благотворителна кампания е да се съберат 40 тона капачки

title: Ученици от Бургас събират капачки, за да купят нов кувьоз за недоносени бебета

maintext:
Ученици от Строителния техникум в Бургас подеха мащабна кампания за закупуването на кувьоз за новородени, в която всеки ден се включват нови дарители.
Всяко едно бебе, родено преждевременно, освен от грижи, се нуждае и от подходяща среда. „Кувьозът предславява една майчина утроба”, поясни д-р Стилияна Томова, началник на отделението по неонатология в УМБАЛ-Бургас.
Кувьозите постоянно се нуждаят от подмяна. На учениците от Строителния техникум им хрумва, че могат да превърнат ненужните капачки в животоспасяваща апаратура. Децата са намерили и фирма, която да изкупува пластмасата.
За нов кувьоз трябва да бъдат събрани 40 тона капачки. Новият календар на болницата с част от спасените и пораснали малки герои е още едно доказателство за смисъла да подадеш ръка.


description: Това се случи на пътя Пловдив-Смолян

title: Раздадоха икони и курбан за безаварийно пътуване по пътищата

maintext:
Икони и курбан за безаварийно пътуване по пътищата на България раздадоха днес на водачи по пътя Пловдив-Смолян.
Първите порции от благословеното месо бяха раздадени от областния управител на Смолян и кмета на Хитрино Нуридин Исмаил, който дойде специално за повода.
На разклона за Забърдо, водосвет отслужиха Знеполски епископ Арсений и игуменът на Бачковския манастир архимандрит Симон. Оттам са оситгурени 300 кг от месото за петте казана курбан и осветените иконки за водачите.
В раздаването на курбана се включиха и кметовете на Чепеларе и Забърдо.


title: Доналд Тръмп прати коледни благопожелания на българите

maintext:
Новоизбраният американски президент Доналд Тръмп изпрати коледни благопожелания на българите, става ясно от прессъобщение на Министерския съвет.
Това е станало в телефонен разговор с премиера в оставка Бойко Борисов.
„Чрез премиера Борисов той (Тръмп, бел.ред.) предаде пожеланията си в навечерието на Коледа към целия български народ за благополучие и успех“, се казва в съобщението.
Двамата са обсъдили актуалната международна и вътрешнополитическа обстановка, като са отбелязали отличното досегашно партньорство на двете страни и са изразили очакване то да продължи да се развива и при новата американска администрация.
Обсъдени са били мерките, които страната ни предприема за диверсификация на енергийните източници и трасета, а Борисов е представил позицията си, че нормализиране на обстановката в Европа след връхлетялата я мигрантска криза може да бъде постигнато само с прекратяване на военните конфликти. Премиерът е подчертал ролята на лидерите на най-големите държави в този процес. „На плещите Ви лежи огромна отговорност, става въпрос за човешки животи по целия свят“, казал той на Тръмп.
Новоизбраният американски президент е изразил очакване в най-скоро време да има среща с Борисов, се казва още в съобщението.


description: Първият лиценз е изваден през 2005 г.

title: Лицензът на „Булмаркет” се е подновявал през пет години

maintext:
Компанията „Булмаркет”, чиято собственост са взривилите се вагони в с. Хитрен, е била прелицензирана през пет години и няма информация да не е отговаряла на условията за издаване на разрешение от железопътната администрация. Това заяви транспортният министър Ивайло Московски по повод информацията за офшорната собственост на превозвача.
Първият лиценз е изваден през 2005 г.
Шефът на „Булмаркет”: Взривът в Хитрино е необясним и мистериозен
По думите му компанията се занимава с превоз на въглеводородни газове от 20 години и дори специалистите нямат обяснение за възникналия взрив
По повод операцията по обезопасяване на цистерните в центъра на Хитрино Московски посочи, че две цистерни имат пробив и постоянно се обливат. „Имаше факелано горене, което изгасна през нощта. Много прецизно трябва да се работи, една вече се източни за около 2 часа и половина. Общо са 12 цистерни”, заяви той. Министърът даде пример с подобен взрив в Полша, където силата на удара е оставила 5 к. кратер.
Хитрино: Ден след трагедията
В селото беше обявено бедствено положение
48 часа няма да стигнат, посочи още той, тъй като цистерните трябва да бъдат изпразнени и прелети по специален метод. После трябва да се придвижат с тежка механизация, да се подменят талигите и да се сложат на качествен железен път и да бъдат изтеглени с локомотиви.
Обявиха бедствено положение в Хитрино
МВР към жителите на селото: По никакъв начин не опитвайте да навлизате в ограничителния периметър!
Московски добави, че между източванията на цистерните е имало възможност хората да влизат по домовете си и да се погрижат за животните си и да си вземат документи и лекарства.
Причините за тежкия инцидент все още не са потвърдени. Според непотвърдени становища остава версията за превишена скорост, а по думите на Московски ако има факти за умишлено причиняване това е чудовищно и граничи с тероризъм.
„Имам неформална информация от постовия стрелочник, че при влизането е видял искри и че влакът връхлита с по-голяма скорост”, посочи той.
Московски отрече да има проблем по жп инфраструктурата.


description: Според бизнеса обаче все още има неясноти и по администрирането и контрола му

title: Държавата е събрала 10 млн. лв. от данък „уикенд“

maintext:
10 млн. лева са влезли в хазната от данък „уикенд“ тази година, а НАП проверява 5000 фирми със солиден автопарк и недвижимости, които не са декларирали кои от тях се използват и за лични нужди.
След многото спорове около налога, в крайна сметка всяка фирма трябва да декларира как се ползва имущество на стойност над 5000 лева, за което има върнато ДДС.
Така, ако през уикенда служебният автомобил се ползва за лични нужди, собственикът на фирмата ползва пропорционално по-малък данъчен кредит.
Според бизнеса обаче все още има неясноти и по администрирането и контрола на данъка.
Колите на не малко компании, например, нощуват при шофьорите – хем пестят от паркинг, хем служителят се придвижва до работа.
„Ако в този интервал от време стане злополука, това се приема за трудова злополука. В същото време това движение на автомобила се третира като лично ползване“, коментира Иван Колев, управител на фирма за обувки.
Окончателно: Депутатите гласуваха данък "уикенд"
Ползването на служебни коли и телефони вече ще се облага с 10 %
Според данъчните пък, ако една кола се ползва твърде често за лични нужди, по-добре да не се води за служебна.
„Ако наистина огромен процент от ползването на автомобила е за лични нужди, може би най-добре е той да бъде прехвърлен на физическото лице или то да започне да плаща за тази употреба, за да е всичко ясно и точно“, коментира Росен Иванов, експерт в НАП.
Според бизнеса има широко поле за недоразумения.
НАП започва проверки за данък „уикенд“
Фирми ще доказват, че ползват само за бизнес 5500 луксозни коли
Данъчните за пръв път дават възможност за еднократна корекция, ако е допусната грешка в декларацията.
„Препоръчваме лицето само да направи корекция без да има последици“, коментира говорителят на НАП Росен Бъчваров.
Данъчните няма да следят за личната употреба на лаптопи и мобилни телефони, но ще проверяват дали техниката, за която е възстановено ДДС, съответства на дейността на компанията.
От догодина физическите лица, които правят 80 на сто от разходите си по банков път, ще могат да си върнат до 1% от дължимия данък. Това обаче може да бъде само сума до 500 лв., ако подадат декларация.
Работещите на трудов договор също могат да се възползват, като подадат декларация. Данъчните няма да проверяват банкови извлечения.


description: Мелани Хамрик му роди момче, то е осмо дете на рок иконата

title: Мик Джагър - татко на 73

maintext:
Фронтменът на "Ролинг стоунс" Мик Джагър стана баща за осми път на 73 години, след като балерината Мелани Хамрик роди днес в Ню Йорк, съобщи в. "Дейли експрес".
Бебето е момче. Новината беше обявена от пресаташето на музиканта.
В съобщението се уточнява, че Мик Джагър е бил в болницата за раждането, както и че майката и бебето са добре.
Мелани Хамрик е с 40 години по-младата от Мик Джагър. Двамата обаче не са сериозно обвързани.
Мик Джагър има седем деца на възраст между 45 и 17 години. Четири от тях са от дългогодишната му партньорка Джери Хол, която вече е съпруга на медийния магнат Рупърт Мърдок.


description: Съдът отхвърли молбата на Пит документите по делото да бъдат поверителни

title: Разводът на Брад Пит и Андежлина Джоли няма да бъде засекретен

maintext:
Съдът отхвърли молбата на Брад Пит документите по развода му с Анджелина Джоли да бъдат поверителни. Делото няма да бъде засекретено, но специфични параметри, свързани най-вече с непълнолетните деца на двойката.
Анджелина и Брад се разбраха за децата: Тя взима временно пълно попечителство
Съдията е задължил актьора да дава проби за изненадващи изследвания за наркотици и алкохол
Холивудските звезди обявиха, че се развеждат септември тази година. Инициатор на развода е Джоли, която посочи като основно причина непреодолими различия с Пит.
В медиите обаче се появиха спекулации, че двамата имат сериозни разминавания за възпитанието на децата им и това е един от основните мотиви за раздялата.


description: Парламентарната рулетката ще се завърти отново за трети, последен път в понеделник на 21 декември

title: БСП върна мандата, на ход са реформаторите (ОБЗОР)

maintext:
Парламентарната рулетка отново се завъртя – президентът Росен Плевнелиев връчи проучвателен мандат за съставяне на правителство на БСП. Левицата от своя страна се отказа от правото си да състави кабинет и върна мандата.
Лидерът на партията Корнелия Нинова прие и върна мандата на президента, като в документа беше вписано нейното име за пост министър-председател.
След час разговори червените се обявиха за предсрочни парламентарни избори.
От своя страна президентът Росен Плевнелиев обяви, че третият мандат ще отиде именно при Реформаторския блок, но шансовете за съставяне на кабинет намаляват непрекъснато. Държавният глава изрази мнение, че в ситуация на международна нестабилност е добре институциите да работят.
Реформаторският блок ще получи третия мандат
Днес БСП получи и веднага върна втория мандат за съставяне на кабинет
Парламентарната рулетката ще се завърти отново за трети, последен път, като мандатът ще бъде връчен на реформаторите в понеделник на 12 декември.
От Реформаторския блок обявиха, че ще приемат мандата и веднага ще потърсят подкрепа от ГЕРБ. Ако не получат такава – ще го върнат.
Реформаторите все още не са мислили дали ще отидат на срещата при президента с предложение за нов премиер. Предстои парламентарната група на РБ да реши кой ще отиде да приеме и евентуално да върне мандата на президента.
И Росен Плевнелиев, и Томислав Дончев скептични за кабинет на РБ
Вицепремиерът в оставка се обяви срещу варианта за експертен кабинет с премиер извън политиката
От Патриотичния фронт пък не се чувстват обидени, че мандата отива при реформаторите, а не при тях.
Партията на Бойко Борисов обаче остава скептична, че този парламент може да гласува ново правителство.
До развръзката остават броени дни – ще имаме ли служебен кабинет, който ще съществува само около коледните и новогодишните празници.


description: Италианският президент може да свика предсрочни избори, но е по-вероятно да назначи правителство от технократи

title: Матео Ренци пристигна в президентския дворец, за да връчи оставката си

maintext:
Италианският премиер Матео Ренци пристигна в президентския дворец "Куиринале", за да връчи оставката си на държавния глава Серджо Матарела, предадоха световните агенции, цитирани от БТА.
Президентът на Италия помоли Матео Ренци да отложи оставката си докато се приеме в парламента бюджета за идната година, предадоха световните агенции, като се позоваха на изявление на президентството.
Ренци обяви тази сутрин, че ще се оттегли заради отхвърлянето на проекта за конституционни промени от мнозинството от италианците, гласували вчера на референдум.
Италиански медии спекулираха, че Матарела може да не приеме веднага оставката, а да отложи нещата за няколко дни, за да позволи на парламента да гласува окончателно бюджета за следващата година.
След решението на Ренци президентът Матарела може да свика предсрочни избори, но по-вероятно е да назначи правителство от технократи.
Няколко имена вече се споменават за премиер, в това число и досегашният министър на икономиката Пиер Карло Падоан, който е приближен на Ренци, или пък председателят на Сената Пиетро Грасо.
Правителството от технократи ще трябва да помени изборния закон, приет миналата година, преди да бъдат насрочени нови парламентарни избори.
Президентът може да вземе решение този кабинет от технокрaти да изпълни останалата част от мандата на настоящия парламент, а именно до февруари 2018 г., което няма да се хареса на определени политически сили като Движение 5 звезди или Северната лига, настояващи за предсрочни избори възможно най-скоро.


description: Парното и токът няма да поскъпват

title: Цената на природния газ се увеличава с 4,65% от 1 януари

maintext:
Комисията за енергийно и водно регулиране (КЕВР) реши цената на природния газ да се вдигне с 4,65% от 1 януари 2017 г., съобщи председателят на Комисията Иван Иванов.
„Булгаргаз“ искаше увеличението да е с 13,53 на сто.
Парното и топлата вода няма да поскъпнат през отоплителния сезон
Софийската "Топлофикация" поиска поскъпване с 3 на сто
Цената е 280,21 лв. на 1000 кубични метра. Това е цена без акциз и ДДС. В тази сума не е включена цената за пренос през газопреносната мрежа и до определянето ѝ, по приета вече от КЕВР нова методика, клиентите ще заплащат за пренос 19,73 лв. на 1000 кубични метра. „Булгаргаз“ ще превежда тези пари за пренос на „Булгартрансгаз“, съобщи още Иванов.
Според „Булгаргаз“ новата цена ще донесе загуби от над 35 млн. лв. на компанията.
"Булгаргаз" поиска рязко поскъпване на природния газ
От КЕВР зависи дали ще скочат парното и топлата вода
КЕВР обаче посочи, че компанията има 40 млн. лв. надвзет приход, а с новата цена ще бъдат компенсирани над 22 млн. лв. от тях.
Цените на топлинната енергия и на електоренергията няма да бъдат повишавани, подчерта Иванов.
Вижте още във видеото:


description: Нова глоба ще се бори с измамите на гастарбайтерите

title: Цените на винетките остават без промяна

maintext:
Цената на годишната винетка остава без промяна. И през 2017 г. ще струва 97 лв.
Пътната агенция, заедно с регионалния министър в оставка Лиляна Павлова, показваха визията и защитата на винетките за новата година. Цените остават същите и за месечната и седмичната – съответно 30 лв. и 15 лв.
От Пътната агенция напомнят, че стикерите за 2016 г. ще важат и за целия януари на 2017 г..
Продажбата на новите винетки започва от 20 декември.
Новите стикери имат три вида защити от фалшификации. „Имат 3 вида защити, 3 вида холограми със специални ефекти на преливане и оцветяване. Откакто въведохме този нов подход мога да отчета, че както 2016 година нямаме нито един случай на заловена фалшива винетка“, каза министърът в оставка.
„2016 беше годината, в която направихме масови проверки и се оказа, че проблем с фалшиви стикери нямаме, но имаме проблем с т.нар. гастарбайтери“, каза тя. По думите й тези шофьори, закупили винетки не са ги залепили или са предавали един и същи месечен стикер от камион на камион. Тя каза, че днес в парламента ще се гледа нова такса, с която искат да санкционират всички, които транзитно преминават по нашите пътища, с която ще се въведе нов вид компенсаторна такса. Павлова посочи, че размерът на такста предстои да се уточни, но ще бъде между 100 и 200 лв.
Павлова поясни, че тази такса ще е валидна 24 часа и в момента, в който бъде заплатена превозното средство ще може да продължи пътя си. „Регламентираме много по-строг ред – превозното средство да бъде спряно от движение докато не плати компенсаторната такса“, заяви тя. По думите й по този начин ще се гарантира по-добрата събираемост на глобите и таксите от нарушителите.
Павлова заяви, че 99% от транзитно преминаващите превозни средства през страната са неизрядни. „Затова предлагаме тази компенсаторна такса, която не подлежи на обжалване. 2017 ще продължи проверките на екипите на „Пътна полиция“, АПИ и пътна администрация“, увери Павлова.
По думите й до момента през 2016 са продадени 6 411 252 броя винетки, като до края на годината се очаква да нараснат с още около 3 милиона. Приходите за годината са 286 млн. лв.


description: Колко безсмислен е спорът за двата езика – македонския и албанския, личи на пазара в града, където всички говорят не по два, а по пет езика

title: Изборите в Македония през призмата на Тетово

maintext:
Две години след началото на протестите срещу ВМРО-ДПМНЕ, в Македония днес гласуват за нов парламент. За властта се състезават 11 партии и коалиции, а ключът към победата отново е етническият въпрос.
Повече за него обяснява пратеникът на bTV в Македония Рада Домусчиева.
Какво мислят за въвеждането на албанския език като официален може би е най-важно в Тетово – градът, откъдето преди 15 години започна разделението на Македония и откъдето произлизат двете най силни албански партии на Али Ахмети и на Мендух Тачи – днес също претенденти за властта.
Според старите енциклопедии Тетово е типичен българо-албански град – там са родени Мара Бунева и Арбен Джафери.
В града обаче днес живеят 90% албанци, а останалите са македонци, роми, сърби, турци и бошняци.
И именно, когато дойдеш на Женския пазар тук, разбираш колко е безсмислен спорът за двата езика – македонски и албански, защото тук всички знаят не по два, а по пет.
Управляващата партия в Македония има 12% преднина за предстоящите избори
ВМРО-ДПМНЕ са обвинявани от опозиционния Социалдемократически съюз в авторитаризъм и корупция
За първи път на тези избори в Македония избирателните списъци са със снимки – за да се избегнат фалшификациите и за да се изчистят „мъртвите души” от списъците. Освен това пръстите на избирателите се проверяват с UV лампа дали са гласували, и след това се пръскат с невидим спрей, а не с мастило, както на предишни избори.
Вижте още във видеото:


description: На второ и на трето място са Доналд Тръмп и Ангела Меркел

title: Владимир Путин отново е най-влиятелната личност, според класация на сп. "Форбс"

maintext:
Руският президент Владимир Путин остава за четвърта поредна година най-влиятелната личност в света в годишната класация на сп. "Форбс".
От своята родна страна до Сирия, като се премине през американските избори, руският лидер продължава да постига целите си, се казва в аргументацията на изданието.
Конвенционалните световни стандарти не могат да възпрат неговото влияние, което се увеличи през последните години. През 2016 г. руски хакери бяха обвинени, че са проникнали в имейл акаунти на членове американската Демократическа партия в опит да подпомогнат кампанията на Доналд Тръмп, който редовно хвалеше лидерския стил на Путин. Кремъл отрича обвиненията, Тръмп също изключи възможността за външна намеса в изборите, въпреки че анализ на ЦРУ, за който медиите съобщиха, твърди обратното, се казва още в аргументацията. В нея се отбелязва, че влиянието на Путин може да се засили в идните години с влизането на вероятен негов съюзник в Белия дом.
На второ и на трето място в класацията са съответно новоизбраният американски президент Доналд Тръмп и германската канцлерка Ангела Меркел.
На четвърто място е китайският президент Си Цзинпин, следван от папа Франциск на пета позиция. На шесто място е Джанет Йелън, ръководителката на американската централна банка.
Местата от седмо до десето са за съоснователя на Майкрософ Бил Гейтс, за ръководителя на Алфабет и Гугъл Лари Пейдж, за индийския премиер Нарендра Моди и за създателя на Фейсбук Марк Зукърбърг.
Европейският централен банкер Марио Драги е на 11-о място. Новата британска премиерка Тереза Мей е на 14-о място. Милиардерът Уорън Бъфет е на 15-о място.
Президентът на петролния гигант Ексън Мобил Рекс Тилърсън, който Тръмп номинира вчера за държавен секретар, е на 24-о място, точно зад президента на Франция Франсоа Оланд.


description: В статията се дават конкретни примери за лъжливи кадри и дезинформация за ситуацията в Алепо

title: В. „Монд”: И двата лагера в Сирия пускат лъжливи информации за сраженията

maintext:
Зад кръвопролитната война в Сирия се крие и медийна битка. Победата на сирийската армия над бунтовниците в Алепо на 13 декември е придружена от лъжливи кадри и дезинформация, които допълнително затрудняват всеки, който иска да се информира за положението в Сирия. И макар че голяма част от тази дезинформация идва от лагера, който подкрепя Башар Асад, поддръжниците на бунтовниците също прибягват до нея, пише в. "Монд".
В статията се дават конкретни примери. Започва се с независимата журналистка Ева Бартлет, според която в Източно Алепо няма нито една надеждна организация и затова западните медии нямат заслужаваща доверие информация за ставащото там. Тя атакува по-специално Сирийския център за наблюдение на правата на човека и сирийската организация за гражданска защита "Белите каски", която бе сред номинираните за тазгодишната Нобелова награда за мир.
Бартлет отхвърля и твърдението, че сирийското правителство напада цивилните жители на Алепо, защото, по думите й, "всеки, който идва от тези окупирани територии, казва обратното".
Този разговор на Бартлет с норвежки журналист е пуснат в сайта на финансираната от руските власти руска телевизия "Ръша тудей" на 13 ноември и е препредаден от радикални или конспиративни сайтове, отбелязва "Монд".
Френският вестник посочва по този повод, че негови журналисти в Бейрут са в контакт с хора, които са избягали от Алепо и че някои от свидетелствата им описват случаи на цивилни, станали жертви на сирийската армия. Журналистическите разкази за смазването на бунта се опират и на сирийски държавни източници, но и на свидетели на място.
Пример от другия лагер са кадри с тичащо момиченце, за които се твърди, че бяга, за да си спаси живота, а семейството му е било избито. Оказва се обаче, че това не са кадри, заснети в Алепо през последните дни, а откъс от клип на ливанската певица Хиба Тауаджи от 2014 г. Което доказва, че дезинформацията не е запазена мярка само на единия или другия лагер, отбелязва "Монд".
Поддръжниците на Асад иронично коментират и множеството информации за разрушаването на "последната болница в Източно Алепо", за което било съобщено 15 пъти за шест месеца по сметките на френски блогър и конспиративен сайт. Компилацията обаче е съставена от послания от цял свят, и то не непременно от журналисти. Има съобщения от американски консултант, лондонски научен работник, пакистанска телевизия и други източници.
Брои се и заглавие на френския седмичник "Обс", в което обаче се споменава "най-голямата болница в Източно Алепо", а не последната или единствената, или пък писмо от здравните власти на града, в което се говори за "системни нападения по болниците на Алепо", а не по последната болница.
От двадесетината елемента под половината в крайна сметка говорят за разрушаването на "последната болница в Алепо" преди ноември и то само в три дати, така че не става дума чак за 15 повторения на лъжлива информация, отбелязва "Монд".
Очевидно има преувеличения и пропаганда и от двете страни в конфликта, но това е изопачено представяне на фактите, което подминава нещо реално - повече от година болниците в Алепо редовно стават мишена на бомби и това води до все по-драматична хуманитарна ситуация, за която "Монд" редовно съобщава.
Целта на този тип коментари по повод "последната болница в Алепо", под предлог, че критикува неточностите или медиите, всъщност е да омаловажи страданията на местното население, заключава вестникът.
Друг пример е ползвана от постоянния представител на Сирия в ООН Башар Джафари снимка, на която как войник помага на възрастна жена като нагледно доказателство пред Съвета за сигурност, че няма издевателства на сирийската армия в Алепо.
Както обаче отбелязва сайтът Бъзфийд, снимката е извадена от контекста, защото не показва сирийски войник, а член на иракските милиции Сили за народна мобилизация и е била поместена в арабскоезични информационни сайтове след битката в иракския град Фалуджа през лятото.
Статията на "Монд" завършва с няколко съвета как да не се оставим да бъдем подлъгани от слухове:
- Изхождайте от принципа, че информация, пусната от непознат в интернет, е по-скоро невярна, отколкото вярна.
- Доверявайте се по-скоро на признати медии и журналисти. Но не смятайте, че това е достатъчно, за да са верни техните информации. В кризисни ситуации като тази, информацията се движи много бързо и често пъти може впоследствие да се окаже погрешна. По-добре изчакайте няколко медии да съобщят един и същи факт, преди да го приемете като установен.
- Една снимка никога не е доказателство сама по себе си, особено когато идва от непознат акаунт. Може да е стара, или да показва нещо различно от това, което се твърди, че показва, или да е манипулирана.
- Един от основните принципи е този на потвърждаване на информацията от друг източник. Ако няколко надеждни медии съобщават една и съща информация, има висока вероятност тя да е вярна.
- Пазете се и от всяващи страх информации от типа на "Не ползвайте метрото, един приятел каза на друг приятел, че полицията очаква още атентати", които може да получите по есемес или чрез послания от близки хора и които често пъти се оказват слухове без реален източник.


description: Самият Атанас Камбитов определи думите им като клевети

title: Протестиращи обвиняват в злоупотреби кмета на Благоевград

maintext:
Общински съветници и граждани излязоха на протест срещу кмета на Благоевград Атанас Камбитов, като го обвиняват в злоупотреби.
Според инициатора на протеста Kалоян Ханджийски, който е и общински съветник, Камбитов се е „взел за местен васал”.
„Не спазва законите, нарушава директно решения на ВАС, застрои градинките. Нарушенията са във всеки един аспект от неговата работа”, изтъкна Ханджийски.
Той призова институциите да се сезират и да вземат мерки.
По думите му при провеждане на търгове са предварително известни фирмите, които печелят. Бизнес средата е нарушена, затова в Благоевград не идват инвеститори, коментира инициаторът на протеста.
Той допълни, че лично той е осъдил няколко пъти общината, тъй като не му се дава обществена информация. Последното му искане е било заплатите на общинските съветници и на кмета и отново тази информация не му е предоставена.
Самият Камбитов отказа да бъде записан пред камера, но изпрати декларация, в която нарича протестиращите местни партийни функционери, които си присвояват правото да говорят от името на гражданите. Нарича думите им „клевети” и заявява, че община Благоевград винаги е работила законосъобразно в интерес на гражданите.


title: Няма следи от пожар или взрив на руския Ту-154

maintext:
По отломките от руския Ту-154, разбил се на 25 декември в Черно море край Сочи, и по телата на загиналите пътници не са открити следи от пожар или експлозия.
Това съобщи днес за ТАСС генерал-лейтенант Сергей Байнетов, началник на службата за сигурност на въздушните полети във военната авиация на Русия, предаде агенцията.
Разследващите не изключват версията за терористичен атентат, но тя не е сред основните.
Откриха част от корпуса на руския Ту-154, който се разби до Сочи
Те са намерени на дъното на Черно море на дълбочина от 24 метра
След разчитане на данните от първата открита черна кутия комисията стигна до извода, че не е имало експлозия на борда. „Терористичният акт не означава само взрив, може да има и други причини“, например „механично въздействие“, уточни Байнетов.
Според източници на руски издания следствието ще може окончателно да отхвърли „терористичната версия“, едва след като проучи внимателно данните от експертизите на бордовите черни кутии, телата и отломките, открити след трагедията.
Семействата на загиналите при самолетната катастрофа московчани ще получат по 1 милион рубли
Проучват се четири версии за инцидента
Ту-154 на руското министерство на отбраната катастрофира малко след излитане от летището на град Сочи. Загинаха всичките 92-ма души на борда, включително военнослужещи, журналисти, музиканти от хора „Александров“, които пътуваха за Сирия, за да поздравят за Нова година руските войски в базата в „Хмеймим“. Отломки, тела и части от тела на жертви бяха намерени след часове на 1500 метра от брега на дълбочина 50 до 70 метра.
Екипажът на разбилия се самолет е бил готов за нощния полет и квалификацията му е отговаряла на поставената задача, заяви още генерал Байнетов.
Основната фаза от издирвателната операция на местопроизшествието приключи, съобщи руският транспортен министър Максим Соколов. Операцията обаче продължава със силите, които остават в акваторията на Черно море – близо 18 кораба и други апарати, към 50 водолази и личен състав, който да наблюдава бреговата линия. При нужда ще бъдат задействани резервни сили на гражданската авиация, на морското и речното корабоплаване, посочи министърът.


description: Бягство през най-малко две или три страни е симптом на тоталния крах в областта на сигурността в Шенгенското пространство, коментира лидерката на френския Национален фронт Марин льо Пен

title: Атентаторът от Берлин е минал и през Франция

maintext:
Заподозреният за атентата в Берлин тунизиец Анис Амри е минал през Франция, преди да пристигне на централната гара в Милано около 1 ч. тази сутрин, каза началникът на миланската полиция Антонио де Йесу, цитиран от Асошиейтед прес.
Голямата въпросителна е как той се е придвижвал в Европа без никой да го види. Не е ясно как е преминал от Германия във Франция, каза специалният пратеник на bTV в Берлин Кристина Баксанова.
Италианските власти вече съобщиха, че 24-годишният Амри е бил застрелян няколко часа по-късно пред друга гара в предградие на Милано, след като открил огън по полицаи, които му правели проверка за самоличност.
Подозренията им били предизвикани от това, че гарата била затворена по това време.
Берлинският атентатор е бил убит в Милано
Анис Амри, издирван за атаката на берлинския коледен базар, е прострелян след проверка от пътната полиция в Италия и след това е починал
Германските полицаи, които са го заловили, са били новобранци. Те не са подозирали кой стои пред тях.
Стана ясно също, че 8 часа след атентата той все още е бил в Берлин и е влязъл в джамията, която полицията щурмува вчера. Днес „Ислямска държава” разпространи видео, в което той се кълне във вярност на групировката.
Амри „сигурно е минал през Франция”, каза Де Йесу, но отказа да даде подробности за маршрута на тунизиеца, аргументирайки се с продължаващото разследване.
В сряда германските власти издадоха европейска заповед за задържане на Амри, след като бе установено, че той е главният заподозрян в нападението с камион на коледен базар в Берлин, в което бяха убити 12 и ранени 56 души.
Вече са идентифицирани всички жертви на атентата - шест мъже и шест жени са германци. Другите са от Чехия, Израел и Италия и шофьорът на автобуса, който е от Полша.
Мерките за сигурност в Германия остават засилени. Разследването продължава, защото не е ясно дали не е имало хора, които са помогнали на терориста.
Във връзка с новите данни от разследването лидерката на френския крайнодесен Национален фронт Марин льо Пен заяви, че преминаването на Анис Амри в Милано през Франция е свидетелство за краха на Шенгенското пространство, предаде ТАСС.
„Виновникът за ислямисткия терористичен атентат в Берлин бе убит днес в Милано, в Италия. Както се уточнява, той може да е пристигнал там с влак от Франция. Това бягство през най-малко две или три страни е симптом на тоталния крах в областта на сигурността в Шенгенското пространство”, се казва в изявление на Льо Пен.
Случаят с берлинския терорист за пореден път показва, че е необходимо да се върне контролът по вътрешните държавни граници в Европа, смята Льо Пен и обеща, че ако спечели президентските избори във Франция догодина, ще върне „пълния контрол над суверенитета и националните граници и вследствие на това се сложи край на Шенгенските споразумения”.
Вижте още във видеото:


title: Един човек пострада при пожар в столичния кв. "Гео Милев"

maintext:
Пожар горя в жилищна кооперация в столичния квартал „Гео Милев”. Предполага се, че огънят е предизвикан от бездомник.
Пожарната пристигна за минути и успя да потуши огъня. Има пострадал, за когото се предполага, че е предизвикал пожара в мазето на блока.


description: Частната фирма няма да признае становището на звеното към Министерството на транспорта, прогнозира синдикалистът

title: Петър Бунев: Експерти от Европа трябва да разследват инцидента в Хитрино

maintext:
Инцидентът в село Хитрино – взрива на влакова композиция на 10 декември сутринта, трябва да се разследва от независими експерти от специализираното звено на Европейския съюз. Това обяви в предаването „Тази сутрин” Петър Бунев, председател на синдиката на железничарите.
Ден на национален траур в памет на жертвите на трагедията в Хитрино
Инцидентът на 10 декември взе седем жертви
Той припомни, че Брюксел ни критикува, че звеното за разследване на влакови инциденти у нас е към Министерството на транспорта. Заради този факт частната фирмата, собственик на взривената влакова композиция - "Булмаркет", може да не признае тяхното становище, защото се предполага, че ще застанат на страната на националната кампания за железопътна инфраструктура, коментира Бунев.
Според него трагедията в Хитрино е причинена от комплекс от проблеми. По думите му основният въпрос е защо се е стигнало до теч на газ, след като цистерните са добре защитени срещу пробив.


description: И по-студено

title: Опасно ветровито и утре

maintext:
През следващото денонощие облачността ще бъде предимно значителна. Ще превалява слаб сняг, главно в планинските райони, а през нощта - и на места в Западна България. В източната половина от страната и по долината на река Струма ще духа силен, временно бурен северен вятър. В останалите райони вятърът ще е до умерен, от северозапад.
Температурите ще се понижат и минималните ще са между минус 5° и 0° , а максималните - между минус 1° и 4°.
В планините ще бъде облачно с превалявания от сняг. Ще духа бурен северен вятър. Температурите ще се понижават и максималната на височина 1200 метра ще е около минус 8°, на 2000 метра – около минус 13°.
В петък и събота в Източна България ще продължи да духа умерен, на морския бряг - силен северен вятър. След временно спиране на валежите, отново ще има условия за слаби преваляния от сняг. В новогодишната нощ над по-голямата част от страната ще е ясно и почти тихо. Над източните райони облачността ще се разкъсва и ще намалява, а вятърът ще отслабва. Температурите към полунощ ще са между минус 8° и минус 3°.
В неделя и понеделник ще бъде предимно слънчево, а температурите ще се повишават.


title: Къртицата за софийското метро задръсти пътя Козлодуй

maintext:
Извозването на детайли от подземната къртица, предназначена за строителството на нов лъч на софийското метро, предизвика сериозни задръствания на пътя Козлодуй – Враца.
Извънгабаритни елементи от машината се извозват вече втори ден по трасето.
"Къртицата" за софийското метро тръгна от Козлодуй (СНИМКИ И ВИДЕО)
Съоръжението тежи стотици тонове, транспортират го на части
Днес на огромна платформа с цели 24 оси бе качен най-големият детайл от съоръжението – с дължина 59 м и тегло почти 180 тона.
Композицията напредва с 40 км/ч с помощта на влекач и на тласкач и е конвоирана от полиция и коли на АПИ.
В тесния участък на международния път Е-79 следобед се образуваха огромни тапи. По-лесен беше пропускателният режим за леките автомобили.
На идващите откъм столицата обаче тирове и автобуси се наложи да чакат повече от два часа, за да премине мегатоварът. Така в района на Ботевград се образува десеткилометрова колона.
В задръстването попадна и автобус с малки гимнастички, пътуващи за състезание. Чакащите недоволстваха, че трасето се заема от извънгабаритен товар точно в петък, когато трафикът към провинцията е огромен.


description: ВМРО-ДПМНЕ са обвинявани от опозиционния Социалдемократически съюз в авторитаризъм и корупция

title: Управляващата партия в Македония има 12% преднина за предстоящите избори

maintext:
Управляващата партия в Македония е с около 12% преднина в последните социологически проучвания за предстоящите днес парламентарни избори в страната. Вотът трябва да сложи край на продължаващата вече две години и половина политическа криза.
ВМРО-ДПМНЕ води с 12% в сондажите, като те са обвинявани от опозиционния Социалдемократически съюз в авторитаризъм и корупция.
Голямо значение ще има албанският вот в страната, тъй като албанците са една четвърт от населението на Македония. Сред тях с най-голямо доверие се ползва партията на Али Ахмети Демократичен съюз за интеграцията, следвана от партия Беса и Демократичната партия на албанците.
Зоран Заев няма да прави албанския език официален
Всички националности в страната били обединени за промяна
Почти 1,8 милиона регистрирани гласоподаватели ще избират 123 депутати в еднокамарния парламент. Общо шест политически партии и пет коалиции участват в изборите, а три парламентарни места са резервирани за диаспората.
Избирателните секции ще бъдат отворени в 7 ч. (8 часа българско време), а гласуването приключва в 19.00 часа.


description: Той е бил открит в безпомощно състояние от съседи

title: Таксиметров шофьор е в кома, след като е бил нападнат в столичния кв. „Разсадника”

maintext:
47-годишен мъж, шофьор на такси, е в кома след нападение в столицата. Инцидентът е станал в квартал "Разсадника", където полицията извършва втори оглед днес.
Мъжът е чистил колата си снощи, при което неизвестен мъж го удря с тежък предмет и той пада в безпомощно състояние.
Открит е от съседи, коленичил до таксиметровия автомобил, чиято врата била отворена.
Мъжът е с черепно-мозъчна травма и опасност за живота. Закаран е в реанимацията на „Пирогов”, където лекарите се борят за живота му.
Най-вероятно личен мотив стои зад инцидента и той не е свързан с работата.


description: До атаката в Берлин обществото беше силно въздържано по темата за следенето

title: Германия отговаря на терора със засилено видеонаблюдение

maintext:
Германското правителство одобри днес законопроект, предвиждащ по-голямо видеонаблюдение на обществени места, предаде „Ройтерс”. Мярката отразява нарастващите страхове за сигурността в Германия, където от десетилетия се подхожда предпазливо към полицейското следене.
Партиите от управляващата коалиция постигнаха принципно съгласие по законопроекта миналия месец, доста преди нападението с камион срещу коледен базар в Берлин в понеделник, за което отговорност пое групировката "Ислямска държава".
Дават 100 хил. евро за залавянето на берлинския атентатор
Властите предупредиха, че той може да е въоръжен и агресивен, а може и да е ранен
През лятото в Германия имаше две по-малки ислямистки атаки - едната във влак, другата на музикален фестивал. Извършените на миналата Нова година стотици сексуални посегателства също засилиха загрижеността за сигурността по германските улици.
Наблюдението от властите е чувствителен въпрос в страната заради значителното следене, извършвано от тайната полиция в някогашната комунистическа Източна Германия и от Гестапо по времето на нацизма.
Новото законодателство предвижда да бъдат отслабени ограниченията за защита на данните при видеонаблюдение по улиците и на места като търговски центрове, спортни обекти и автомобилни паркинги.


description: Очаквайте премиерата на филма в ефира на bTV на 1 януари от 20:00 ч.

title: Яна Маринова: „11 А” ще ни накара да бъдем мислещи и усмихнати

maintext:
На 1 януари от 20:00 ч. bTV ще излъчи за първи път в телевизионния ефир българската комедийна драма „11 А”.
„Това е един лекичък филм, който ще ни накара да бъдем мислещи и усмихнати”, сподели главната героиня във филма актрисата Яна Маринова.
Нейната героиня в „11 А” балансира между спортните танци и учителската професия. Като преподавател тя се опитва да бъде добър приятел с учениците си, което се оказва изненадващо и необичайно за тях.
Според Маринова ситуацията в училищата у нас е подобна на тази във филма. За повечето учители е важно единствено да предадат урока си, като не обръщат достатъчно внимание върху това да разговарят и да разберат своите ученици.
„В днешно време, както казваме във филма, си нямаме примери, Ботев и Левски, които да следваме”, сподели актрисата.
Според актьора Станислав Яневски, който също играе в „11 А”, светът е завладян от някаква тъмна сила, която кара момчетата да се опитват да бъдат „лошото момче”, а момичетата „лошото момиче”.
„Лош човек си, когато съзнателно правиш зло за хората около теб”, коментира още Яна.
Вижте повече във видеото:


description: Тази година страната ни ще отбележи антирекорд – най-малко раждания, откакто се води статистиката

title: До две години населението на България ще бъде под 7 млн.

maintext:
Населението на България в края на тази година ще е около 7 100 000 души, но след две години със сигурност ще падне под 7 млн., сочат изчисленията на журналиста Стоян Георгиев, представени в студиото на „Тази сутрин”.
През 2016 г. България ще отбележи исторически рекорд за най-малко родени деца, откакто се води статистика за това.
До вчера на територията на страната ни са родени 59 633 деца и вероятно до края на годината този брой ще прескочи границата от 60 000, но с много малко.
До момента рекордът за най-малко родени деца „се държи” от 1997 г., когато ражданията бяха 64 125. За сравнение през 1950 г. новородените са били 182 571.
Само в три области на България тази година има по-голям брой раждания от миналата – във Велико Търново (с 286), София – 177 и Бургас (където ръстът обаче е минимален, 16).
Особено голям отрицателен прираст има в област Пловдив (- 425), а най-големият относителен отрицателен прираст е в Хасково.
Показателна е ситуацията във Видинска област, където – за цялата област – ражданията до момента са 386. Миналата година са били съвсем малко повече – 407.
Хората, напуснали България, тази година са 28 хил., а дошлите са 25 хил. Сред пристигналите у нас най-многобройни са гражданите на Сирия, Русия и Турция.
Статистиката сочи още, че тази година тежките пътно-транспортни произшествия са повече от миналата година.
През 2015 г. те са били малко над 6000, докато само до 1 октомври тази година са близо 6300.
Вижте още във видеото:


description: Навлизаме във времената на имитаторите

title: Мини-ми и малките стъпки

maintext:
Отива си една трудна година, в която светът се преобръщаше пред очите ни.
На този фон искам да ви кажа няколко думи, за които да се сетите следващия път, когато се случи нещо, което да ни накара да се почувстваме несигурни, тъжни, отчаяни.
Днес е ден, който прекарваме с най-близките си. Хора, които забързани в ежедневната суета често пропускаме, неглижираме, хора които знаем, че винаги ще са до нас, каквото и да се случи. Сега вие сте заедно. Не пропускайте момента, бъдете нежни и обичливи едни към други.
Екзюпери се молил в своята прословута молитва Господ да го научи на изкуството на малките крачки "Опази ме от наивната вяра, че всичко в живота трябва да върви гладко".
Да, в живота всичко върви гладко в младостта, след това идва съзряването. Важното е да знаем, че само когато имаме някого до себе си, можем да преминем през трудностите.
2016 г. беше годината на Мини-ми. Това е онзи герой от "Остин Пауърс" – точно копие на главния герой, но осем пъти по-малък.
Някак си се завъртяхме в света на Мини-ми. В Америка избраха Доналд Тръмп, във Великобритания неговия Мини ми – Найджъл Фараж, убеди по-голямата част от обществото да излезе от Европейския съюз. В света има много кандидати да са Мини ми на Владимир Путин, други бленуват да са Мини ми на унгарския премиер Виктор Орбан.
Навлизаме във времената на имитаторите, на обърканите чувства. Светът уж е малък, свързан, но все по-самотен и опасен. Намираме старите си съученици по интернет, но говорим с близките си по "Скайп". Седим в ръката със смартфон и не усещаме кога на масата настъпва мълчание.
Изпращаме още една година на свързаност, която ни разделя – и в прекия, и в преносния смисъл, и индивидуално и цивилизационно. Лесно е – виждаш на дисплея колко е хубаво някъде другаде и тръгваш. Светът е малък за теб и толкова голям за твоите близки. Затова никога не забравяйте какво означават дни като днешния – Коледа ни дава възможност да сме заедно, да си говорим, да си спомняме, да си споделяме, а защо не и да мечтаем.
Ние живеем без война и ако погледнете света в момента, без предубеждения, ще видите, че страната ни продължава да е нашият сигурен дом. Да, може би ако се сравняваме със стандарта на германците, французите, американците, ние сме бедни, но не забравяйте, че това сравнение е със страни, в които в момента всички искат да отидат. Защото всички са по-бедни от тях.
Точно този блян за по-добър живот и пари докара стотици хиляди мигранти в тези държави. Тези общества се промениха безвъзвратно, но България все още е стабилна и спокойна. Въпросът е как ще я опазим. Въпросът е как ще се променим ние, какво искаме да постигнем като общество, ще започнем ли най-после да се слушаме, а не да крещим и самобичуваме.
Защото нашият живот е уникален, а не просто Мини ми на нечий чужд живот.
Честита Коледа!


description: Хората с нетърпение очакват да се върнат в домовете си

title: В село Хитрино ремонтът на къщите започва в понеделник (ОБНОВЕНА)

maintext:
В понеделник - девет дни след трагичния инцидент, ще започне ремонтът на къщите в село Хитрино. Днес бяха направени огледи.
Хората влизаха в домовете си с експерти, които описват щетите от инцидента. Екипи на енергото и ВИК оглеждаха съоръженията.
Междувременно продължава изтеглянето на дерайлиралите цистерни.
Тази сутрин е транспортирана и осмата цистерна, която вчера бeше подготвена за извозване. Продължава работата на пожарникарите и експертите по подготовка за извеждане и на останалите четири цистерни, сред които и най-рисковата, която беше тампонирана в средата на седмицата, но от нея все още изтича газ.
Жителите на Хитрино се успокоиха след новината, че във вторник се прибират
Д-р Хасан Ефраимов написа разказ за трагичния инцидент
Властите допускат жителите на селото контролирано, за да нагледат домовете и животните си. Те с нетърпение очакват да се върна в домовете си, надяват се за предстоящите празници да са вкъщи.
„Ще се опитаме вторник да е денят X - да се приберат хората”, обяви директорът на пожарната Николай Николов.
Днес хората влизаха в домовете си за първи път след трагедията. “Притеснявах се да не влязат хора”, призна Величка Георгиева.
Взимат се мерки за нови прозорци. Комисията бърза, за да обиколи колкото се може повече къщи.
В района на гарата къщите са сринати до основи и трябва да се изграждат наново. На перона валяци правят площадки за тежките кранове, които ще изтеглят и последните цистерни.
От пожарната твърдят, че забавяне от ден-два не е фатално. Евакуираните жители на селото обаче нямат търпение да се приберат.
След трагедията Методи и Катерина са се настанили в близкото село Върбак. Бившият железничар през ден ходи пеша до Хитрино, за да нахрани животните. „Аз да знаех- и животни да не съм гледал. Като стане нещо, кой е жив, да бяга”, казва Методи. Той не вярва, че с Катерина ще си бъдат у дома след два дни, тъй като най-опасната цистерна още не е изтеглена.
Според транспортния министър Ивайло Московски вече няма напрежение и хората са по-спокойни.
„В понеделник има събрание в читалището, ще им покажат експертите протоколи от замерването на водата, на въздуха - да видят, че всичко е наред”, коментира Московски.
Премиерът в оставка Бойко Борисов отново говори с хората от селото и ги е уверил, че властите работят за максимално бързо обезопасяване на района.


description: На ден минават около 900 автомобила преди Коледа

title: Шофьори спят пред столичния КАТ, за да се регистрират

maintext:
В последните дни преди Коледа пред столичния КАТ се вият дълги опашки за регистрация на автомобили. Има дори хора, които спят в колите си, за да си запазят реда.
Шофьори се редят от 5 ч. сутринта. Според шефа на столичния КАТ Тенчо Тенев причината е потокът от много коли за регистрация всяка година преди Коледа. На ден се регистрират около 900 автомобила.
Масово коли, закупени в други градове, се пререгистрират в София.
„Всички лизингови къщи и фирми, които продават автомобили, предпочитат да си регистрират автомобилите със софийска регистрация. Регистрират ги при нас и поемат по страната”, коментират от КАТ.
Тенчо Тенчев препоръчва хората да докарват автомобилите си в следобедните часове, когато опашката е значително по-малка.
От чакащите на опашката обаче разбрахме, че на гишетата за подаване на документи, работят по-малко хора. Допълнително забавяне създава и начинът на плащане – липсват пос терминали.


description: Първата цел - да подсигурят мнозинство, след това идват имената на премиер и министри

title: Реформаторите дойдоха в НС за преговори с ГЕРБ

maintext:
Днес ще продължим да обсъждаме програмата, приоритетите и това за какво има смисъл да бъде съставено ново правителство, ако то намери парламентарна подкрепа, ще проведем и разговори с Патриотичния фронт. Това каза здравният министър в оставка Петър Москов след среща на РБ и преди разговорите с представителите на ГЕРБ.
Той, лидерът на СДС Божидар Лукарски, на БЗНС Николай Ненчев и председателят на ПГ на Реформаторския блок Найден Зеленогорски (ДБГ) след това пристигнаха в сградата на Народното събрание за участие в преговорите.
От страна на ГЕРБ присъства цялото ръководство, с изключение на премиера в оставка Бойко Борисов.
Съпредседателите на Патриотичния фронт Валери Симеонов и Красимир Каракачанов се присъединиха към срещатa след 12:30.
„От днешния ден не очаквайте нещо различно от това дали има достатъчно парламентарно мнозинство и партии, които биха могли да застанат зад препотвърждение на програмните приоритети на сегашното правителство с разбира се и конкретни акценти – за ГЕРБ те са свързани с изборното законодателство, за РБ и ПФ те са различни”, каза още Москов, който подчерта, че за персонален състав на кабинета може да се говори само след подсигуряване на мнозинство.
Разговори ще се водят до края на седмицата, което означава, че РБ няма утре да върне мандата на президента Росен Плевнелиев.
Денят Х: Ще има ли кабинет на РБ
Днес вероятно ще стане ясно дали ни предстоят предсрочни парламентарни избори
Миналата седмица премиерът в оставка Бойко Борисов заяви, че ГЕРБ няма да участва в кабинет с чужд мандат. Борисов уточни, че партията му би подкрепила правителство на Реформаторския блок и Патриотичния фронт, стига те да излъчат собствени министри и премиер.
От ГЕРБ настояват за приемането на нов изборен закон, заменяйки настоящата изборна система с мажоритарна. Искането бе провокирано от резултатите на проведения референдум. В ДБГ са против въвеждането на мажоритарна система.
От Патриотичния фронт искат повишаване на пенсиите за хората с доказан стаж, „радикално“ решаване на въпроса с бежанските лагери и ревизиране на договорите с енергийните компании.
От Реформаторския блок също имат условие - да се приеме антикорупционният закон.
Ако реформаторите върнат мандата, в страната предстоят назначаване на служебен кабинет и обявяване на дата за предсрочни парламентарни избори.


description: Той е обвинен и за разгласяване на държавна тайна

title: Постоянен арест за обвинения в измама агент на ДАНС

maintext:
Агентът от ДАНС, задържан преди няколко дни, остава в ареста, реши късно снощи Софийският градски съд.
Евгени Иванов е обвинен за измама, документно престъпление и разгласяване на държавна тайна. Според съда са събрани достатъчно доказателства, че Иванов е извършил престъпленията.
Прокуратурата твърди, че началникът на сектор в Службата е измамил четирима чужденци, че ще вземат българско гражданство и ще получат документи за постоянно пребиваване у нас.
За услугата агентът взел над 36 000 лева. Най-тежкото престъпление, в което е обвинен Иванов обаче, е, че е изнесъл държавна тайна, като дал информация на свидетел за подслушвани лица, заподозрени в тероризъм.
Той отказа коментар пред камерата на bTV.


description: Тези, които смятат, че е дошло време за разформироване на ЕС, много грешат, каза председателят на ЕК

title: Жан-Клод Юнкер: Без ЕС никоя страна членка не е в състояние да има политическа тежест в света

maintext:
Председателят на Европейската комисия Жан-Клод Юнкер предупреди днес страните, изкушени да водят отделна политика от тази на общността, че не биха могли да съществуват без Европейския съюз, предаде Франс прес.
"Тези, които смятат, че е дошло време за разформироване на Европейския съюз, за раздробяването му на части, за разединяването ни, много грешат", заяви Юнкер на конференция за 25-ата годишнина от срещата на върха в Маастрихт, на която бяха положени основите на единната европейска валута.
Без ЕС никоя страна членка не е в състояние самостоятелно да има каквато и да било политическа тежест в света, отбеляза той.
Днес представляваме значителна част от световната икономика - 25% от Брутния вътрешен продукт. След десет години този дял ще е 15%, а след 20 нито една страна от ЕС няма да може да бъде член на Г-7 самостоятелно, предупреди Юнкер, контрирайки евроскептиците, които бележат възход в много страни в ЕС.
От демографска гледна точка не сме съвсем на изчезване, но намаляваме, допълни бившият премиер на Люксембург. В началото на 20-ти век европейците са представлявали 20 процента от населението на човечеството, сега сме 5-6 до 7 процента, а в край на този век може би ще сме 4 на сто от 10 милиарда жители на планетата, отбеляза председателят на ЕК.
Юнкер, който днес навършва 62 години, е единственият действащ политик, присъствал на срещата на върха в Маастрихт на 9 декември 1991 г. По онова време той е финансов министър на Люксембург.
На срещата в Маастрихт държавните и правителствени ръководители на 12 европейски страни, в това число френският президент Франсоа Митеран и германският канцлер Хелмут Кол, се споразумяват Европейската общност да се превърне в съюз, припомня АФП.


description: Девет операции по въздух за спасяване на човешки животи са извършени тази година

title: Колко струва на държавата спасяването по въздух?

maintext:
100 хиляди лева са стрували на държавата тази година девет операции по въздух за спасяване на човешки животи. Това включва и вдигането на хеликоптер „Кугър”, който издирва загубилия се преди дни в Стара планина Тодор Владимиров.
Тодор Владимиров не може да си плати издирването в планината
Той не знаел, че го търсят, било му трудно, но не си мислел за смъртта
На дежурната площадка на авиобаза Крумово екипажът е готов всеки момент да потегли за спасителна мисия. Така се случва и в петък, когато екипаж излита за Стара планина.
Хеликоптерът достига целта си за 20 минути. За час оглеждат района от Калофер до Сопот на 300 метра над релефа при лоши метереологични условия.
Екипажът от шестима души рискува собствения си живот, за да открие Тодор.
Издирването на човек от въздух не винаги е лесно и успешно. За тази година това е втората операция по издирване на изчезнал турист - преди месец хеликоптер оново оглеждаше Стара планина за изчезналия Мирослав Късовски, който беше намерен замръзнал.
Екипажът не коментира действията на изчезналите туристи. За тях това е мисия, която изпълняват с риск за собствения си живот. От МО не казаха колко е струвала последната акция, но уточниха, че до момента нямат неплатена операция по издирване и спасяване.


description: Последно Тодор Владимиров написал във „Фейсбук“, че ако няма риск за живота, не си струва

title: Издирваният в планината мъж нарочно чакал тежки условия

maintext:
Издирваният в Стара планина Тодор Владимиров е планирал внимателно прехода си, като е писал във „Фейсбук“, че изчаква да навали сняг и температурите да падат до -10 градуса, за да тръгне, съобщи кореспондентът на bTV Райна Зайкова.
Владимиров написал и че ако няма риск за живота, не си струва.
Мъжът изчезна преди четири дни – последно с него по телефона е разговарял негов приятел в понеделник сутринта. Сигналът за изчезването му е подаден във вторник следобед.
Доброволци от Русе ще се включат в акцията по издирването на туриста в Стара планина
Те смятат, че Владимиров е добре екипиран, с опит и има големи шансове да оцелее
Днес бурен вятър и силен снеговалеж попречиха на 20-те планински спасители и рейнджъри да обходят предварително начертания маршрут. Заради времето в акцията не можа да се включи хеликоптер.
Търсенето на Тодор е затруднено и от факта, че той е бил облечен с камуфлажни дрехи. Телефонът му продължава да е изключен.
Лошото време не позволява в издирването на изгубения турист да се включи хеликоптер
Силният вятър, мъглата и снеговалежът не позволяват и участието на армия и полиция в акцията
Надяваме се, че като всеки нормален човек той се движи по маркираните пътеки, каза Христо Стаматов, началник отряда на ПСС в Карлово. Той допълни, че по маршрута, който Тодор е избрал за слизане от връх Жълтец към хижа „Васил Левски“, няма покритие на мобилните оператори.
Акцията за днес е прекратена и спасителите се прибраха в базата си – хижа „Васил Левски“. Утре издирването продължава.
Вижте повече във видеото:


description: 23-годишният мъж пристига в Германия през декември миналата година

title: Пакистанецът Навед Б. е мъжът, шофирал камиона при атентата в Берлин

maintext:
Мъжът, шофирал камиона при нападението на коледния базар в Берлин, е идентифициран като 23-годишния пакистанец Навед Б., съобщи германският в. „Билд”.
Той пристига в Германия през декември миналата година, а през февруари се придвижва към Берлин, където е настанен в бежански център.
Броят на жертвите на нападението в Берлин вече е 12
48 души са ранени, като голяма част от тях са в тежко състояние
Вижте повече във видеото:
Досегашната информация беше, че нападателят е или от Афганистан, или от Пакистан и е пристигнал в Германия през февруари 2016 г. Той поискал убежище, но такова му било отказано. Идентифицирането му беше затруднено, тъй като използвал различни имена.
Рано тази сутрин германските полицаи щурмуваха бежанския лагер, в който бил настанен пакистанецът. Продължава разследването на случая и събирането на доказателства. Там са разпитани четирима души, но към момента няма други задържани или заподозрени.
Вижте във видеото бежанския център, където е бил настанен нападателят:
Берлинската полиция потвърди, че инцидентът, при който загинаха 12 души, е бил атентат и прокуратурата го разследва като такъв. За това съобщи специалният пратеник на bTV в Германия Кристина Баксанова.
Самият Навед Б. е заловен и арестуван вчера около час след инцидента на 2 км от мястото на нападението, опитвайки се да избяга от властите. Той е отведен в Карлсруе, където ще му бъдат повдигнати обвинения.
Вижте във видеото ареста на атентатора в Берлин:
Районът на нападението ще остане отцепен през целия ден. За сега няма информация дали сред ранените и пострадалите има български граждани.
По-късно през деня се очаква полицията в Берлин да даде пресконференция, а германският канцлер Ангела Меркел да направи изявление.
Днес в Германия е обявен ден на траур и знамената са свалени наполовина.


authors:
Бойчо Попов
Дек
По Публикацията Работи

title: Китайската мания за придобивания застигна Германия

maintext:
Китайските фирмени придобивания в Германия достигат нов рекорд – както по отношение на броя на самите придобити компании, така и по отношение на финансовия обем, предава DPA.
От януари до края на октомври 2016 г. инвеститори от Китай и Хонконг са купили общо 58 германски фирми – с 19 повече от цялата 2015 г., става ясно от данни на консултантската компания EY (Ernst & Young).
Още по-впечатляваща е сумата, която китайските инвеститори са похарчили за тези десет месеца за сделки в Германия – 11,6 млрд. евро, около 20 пъти повече от сумата за цялата 2015 г. и над сумите, вложени като цяло през минали години.
Три сделки са генерирали общо вложение от над 7 млрд. евро – придобиването на базирания в Аугсбург производител на индустриални роботи Kuka (4,6 млрд. евро), на намиращия се в Мюнхен производител на машини KraussMaffei (1 млрд. евро) и на EEW (1,6 млрд. евро), производител на съоръжения за изгаряне на боклук от Гьопинген.
„Придобиванията от страна на китайските инвеститори растат през последните години", казва Кай Лукс, експерт по корпоративни придобивания и председател на федералния съвет Mergers & Acquisitions. „За разлика от това в Китай има едва няколко поглъщания от страна на германски фирми. Ситуацията е асиметрична“.
При това налице бил и голям интерес от страна на германците към китайски компании, казва бившият мениджър на Siemens. „С подобно придобиване се печели огромна платформа за дистрибуция, ръководство и служители". Често има „трудно разбираеми временни забрани или насрещен вятър, което затруднява поглъщанията на германските компании в Китай", казва Лукс. „Политиците трябва да обърнат внимание на симетричността".
Според него чуждите инвеститори са изправени все още пред много високи бариери в Китай. В ревизираните през 2015 г. насоки на китайското правителство за развитие на икономиката са идентифицирани 38 сфери на дейност, в които чуждестранните поглъщания са по принцип забранени. Има много други области, в които чужди фирми трябва да приемат насила китайски партньор в съвместни предприятия, за да предприемат стъпка по придобиване.
В Германия сред икономисти и икономически експерти в министерствата досега доминира доктрината, че един подобен отворен пазар носи ползи - дори ако даден търговски партньор не предоставя подходящия открит достъп до пазара. В същото време обаче има все повече съмнения дали това наистина е полезно в случая на Китай.
Защото властите в Пекин преследват целта до 2050 г. да заемат технологичното лидерство на пазара във всички ключови сектори – като придобиването на високотехнологични компании обслужва точно тази цел. В допълнение германските компании, които възнамеряват да продават в Китай своите продукти, са постоянно принуждавани да разкриват своята технология. А все повече малки и средни предприятия, не само от Германия, но и от цяла Европа, откриват, че техни продукти са копирани веднага след влизането им на китайския пазар, без властите да се намесят.
Фактът, че зад многото придобивания се крие китайската мечта за създаване на технологична нация, е очевиден. Kuka е водещ производител на роботи за промишленото производство. Купувачът Midea е производител на нискокачествени климатици и домакински уреди, без опит в автоматизацията. В случая няма никакво припокриване на продуктовото портфолио.
Каква е реакцията на властите вижте в продължението на анализа в Investor.bg


authors:
Петя Славова
Дек
По Публикацията Работи

title: Психотестовете - само за новопостъпили учители

maintext:
Задължителните психотестове за учителите ще претърпят промяна. След масовото недоволство на педагозите Образователното и Здравното министерство ще преработят наредбата, с която се искаше всяка година учителите да минават на преглед при психиатър, съобщава Нова тв.
Почти няма ученик, който да не е имал проблем със свой учител. От другата страна застават учителите.
В първия утвърден вариант на наредбата беше записано изискването всеки учител до 30 септември да носи бележка на директора на училището, че е психически здрав.
Някои ученици смятат, че психотестовете за учителите не трябва да бъдат задължителни, други обаче са категорични, че такива трябва да има.
Сега на ход е работната група, която да измисли как учителското недоволство да стихне, а сигурността на децата да е гарантирана. До дни експертите трябва да бъдат окончателните промени.


authors:
Боряна Павлова
Дек
По Публикацията Работи

title: На това му се казва зелена вълна: 240 светофара без спирка!

maintext:
Дразни ли ви да хванете червената вълна на светофара? А чувствате ли се късметлии, когато сутрин тръгнете за работа и на всеки светофар ви хваща зеленото?
Един шофьор от Ню Йорк е сбъднал тази мечта. Той тръгнал от Харлем и заснел как успешно минава през повече от 240 кръстовища, без нито веднъж светофарите да му светнат червено.
Мъжът обяснява, че е карал повече от 30 минути без да му се наложи да спре.
Ноа Форман бил шофьор на такси и дълго изчислявал с каква скорост трябва да се движи и кога няма трафик, за да успее да запише впечатляващото постижение.


title: Българско оръжие в Сирия? Божа работа!

maintext:
"Ние износ в това направление нямаме. Нашите сделки са чисти, контролират се напълно от държавата. Има други търговски фирми, които купуват и изнасят, така че аз не мога да поема отговорност. А дали има българско оръжие при бунтовниците в Сирия, е Божа работа", заяви шефът на военния завод "Аркус" инж. Банко Банков пред "24 часа".
Шефът на лясковския завод "Аркус" заяви това във връзка със съобщенията, че руски представители в Сирия са намерили български боеприпаси в Алепо, произведени в завода.
Междувременно от Районната прокуратура в Горна Оряховица потвърдиха, че е възложена проверка в оръжейния завод.
Тя се наблюдава от прокурор Йордан Ангелов, а целта е да се изясни дали дейността на дружеството отговаря на лиценза, с който то разполага за производство и търговия с боеприпаси.
Разследващите ще събират доказателства и за евентуално престъпление за незаконен износ на оръжия. Ако в хода на проверката бъдат открити данни за престъпление, ще бъде образувано досъдебно производство, но към момента резултати все още няма.


title: Братята на заподозрения атентатор: Заслужава всяко наказание!

maintext:
Братът на тунизиецът, който е издирван във връзка с атаката срещу коледния базар в Берлин призова Анис Амри да се предаде.
Семейството на тунизиецът заяви, че били шокирани да научат, че той е основният заподозрян за атаката от понеделник вечерта, при която загинаха 12 души.
Братята Абделкадир и Уалид напускат Тунис след революцията през 2011 година и са живели в Италия в продължение на 3 години. Поддържали контакти с Анис чрез Facebook.
В интервю за Sky news Arabiq, Абделкадир споделя, че Амри не разказвал много за живота си извън Тунис.
"Когато той напусна Тунис беше нормален човек. Пиеше алкохол и дори не се молеше. Нямаше религиозни вярвания", разказва братът на атентаторът.
"Баща ми, брат ми и и аз се молехме редовно, а той не. Може би се е запалил по това, когато е бил в затвора, където се е срещнал с алжирци, египтяни и сирийци", обяснява още Абделкадир.
"Последният път, когато говорих с него, беше преди 10 дена. Имахме кратък разговор. Никога не е бил разговорлив, но спомена, че скоро ще се върне у дома", казва още братът.
Семейството му обяснява, че очаквали повече от Анис Амри, искали да бъде независим и да помага на близките си.
"Ако се потвърди, че той е извършителят, тогава да отговаря сам! Той не представлява никого! Желанието ни беше Аллах да осветли пътя му, но сега виждате колко сме съсипани. Майка, татко, братята му… плачем. Той ни съсипа. Очаквахме повече от него", обясняват близките му.
Пред Асошейтед Прес Абделкадир обяснява, че ако брат му е виновен, заслужава всяко наказание.
"Отричаме тероризмът и терористите - нямаме връзки с тях", заяви Абделкадир.
Братята на Анис Амри го призоваха да се предаде в полицията и заявиха, че ако връзката му с нападенията се докаже, ще се разграничат от него.
Другият му брат, Уалид, добавя, че обвинява брат си за случилото се.
Съседи на семейството от Тунис разказват, че Анис напуснал страната на 16-17 години, защото бил обвинен в кражба. Бил осъден задочно за 5 години, но вече бил в Италия. Там пък попаднал в затвора, защото подпалил училище.
Пристигнал в Германия през юли 2015 г., но молбата му за убежище била отказана през юни тази година. Депортацията му обаче се забавила заради проблеми от страна на Тунис.


authors:
Веселина Йорданова
Дек
По Публикацията Работи

title: 1000 собственици на частни гори у нас искат да ги продадат на държавата

maintext:
Собствениците на частни гори у нас са над 650 хиляди. Тази година са подадени 1113 заявления от желаещи да продадат горите си на държавата, съобщи Ели Величкова – държавен експерт в МЗХ, пред БНР.
Държавата обаче не може да отговори на всички желаещи да продадат горите си, предвид отделените около 700 хиляди лева за това, така че тези 1113 заявления не са малко, каза още Величкова.
Министерството на земеделието и горите е на финален етап по първите процедури на закупуване на частни гори и към момента има над 100 сключени сделки от шестте предприятия, като две от тях са напълно приключили с оформянето на документите и сделките. Това са Югоизточно държавно предприятие и Южноцентрално държавно предприятие - Смолян.
Има и критерии, на които трябва да отговарят имотите - дали граничат с държавни горски територии или не, изпълняват ли специални функции, каква е самата площ на имота.
"Сделки с площ на имотите над 5 хектара изобщо не се сключват, като и най-малките имоти, под 1 декар, също получават минимум точки – 0. Имотът да изпълнява специални функции означава – водохранни, около хижи, против ерозия… Специалните функции са регламентирани по закона за горите. Такъв имот е предпочитан", обясни Величкова.


authors:
Михаела Лазарова
Дек
По Публикацията Работи

title: Какво да правите, когато той казва, че не иска обвързване?

maintext:
Когато един мъж не иска да се обвързва, мрачни мисли нахлуват в нежната женска душа. Обстоятелствата могат да са много. Може да е наранен в предишната си връзка и да иска малко повече време да подреди мислите и чувствата си. Може да не ви обича все още и да не иска да ви подлъгва. Може пък да е бройкаджия и да ви мотае, докато се среща с още няколко жени.
Вариантите са много, а могат да се изброяват и още. Там е работата, че за жените става твърде трудно да следят всички жестове, думи, език на тялото, действия, мисли на мъжете. Лошото е, че това си остава най-добрият начин да прецените дали ви казва истината или не.
Въпреки това, единственото и най-важно нещо, което трябва да направите, е да прецените колко си заслужава да хабите цялата тази енергия. Колко си заслужава да отнемате от ценното си време, особено времето на младостта, за да чакате някого да стане готов за връзка?
Вие вече сте решили – искате връзка, нямате проблем да я започнете още веднага и нямате никакви съмнения, че сте в състояние да дадете цялата любов, на която сте способни. Изведнъж така наречената ви половинка ви полива със студен душ като ви казва, че още не е готов за сериозна връзка.
Не чакайте!
Един мъдър съвет – не чакайте да се влюбва тепърва, не чакайте да преосмисля дълго плюсовете и минусите на връзката ви, не се самозалъгвайте, че наистина му трябва време. Мъжете са доста по-просто устроени в този аспект от жените. В повечето случаи щом казват нещо, значи истински го мислят.
Повече по темата може да прочетете в Az-jenata.bg


authors:
Анна Дантева
Дек
По Публикацията Работи

title: Защо мъжете нямат кост на пениса?

maintext:
Шимпанзетата и миещите мечки имат кост в пениса си, но не и човекът. Това е любопитен въпрос, чийто отговор вълнува мнозина, но британски учени смятат, че са достигнали съвсем близо до него.
Специалистите поясняват, че костта на пениса помага на мъжките индивиди да поддържат чифтосването за по-дълго. Това им гарантира, че те ще бъдат бащи на бъдещото поколение, а не някой след тях.
Хората сме склонни да бъдем моногамни и не се притесняваме толкова за това, че някой друг ще бъде с партньора ни, затова няма и нужда от кост в пениса, поясняват изследователите.
Въпросът, който изследователският екип се опитва да изясни, е, точно кога и защо пенисната кост еволюира. Установява се, че за първи път това се случва преди 145 млн. години и отново преди около 95 млн. години. Не всеки бозайник има пенисна кост, като наличието ѝ не зависи дори и сред тясно свързани видове.
Шимпанзетата и човекоподобните маймуни – най-близките роднини на хората, имат кост в пениса, но не и хората. Според изследователите това може да има общо със състезаването между мъжките видове.


authors:
Мартин Иванов
Дек
По Публикацията Работи

title: LG представя левитиращ спийкър - лети, свири и каца

maintext:
Левитиращи аудио колонки не са най-иновативното нещо на света, но определено изглеждат доста добре. И тъй като едва ли левитацията би била добра опция при слушалки, LG избира да пробва с дебютния си продукт PJ9 Portable Speaker, съобщава Digital Trends.
"Последното ни допълнение към нарастващата серия от премиум безжични аудио устройства не само хваща окото, но и предава съобщение, с което LG показва, че приема като предизвикателство да представи нещо ново", казва Брайън Куон, президент и изпълнителен директор на LG Home Entertainment Company.
"Абсолютно сме отдадени на проучването на нови концепции и иновативни дизайни за аудиопродуктите, които потребителите по света търсят, и PJ9 е последният пример за това", настоява той.
Звукът, който PJ9 вади, наподобява 360-градусов, с разликата, че просто виси във въздуха. LG нарича станцията, над която устройството левитира, Levitation Station. Тя съдъръжа електромагнити, които държат спийкъра във въздуха. Самата станция съдържа и суббуфер, който би трябвало да засили баса, имайки предвид малкия размер на самия спийкър.
Компанията съобщава и че устройството е със стандарт IPX7, което ще рече, че PJ9 не само ще оцелее след силен удар, ако падне, но е и водоустойчиво (до 30 мин. на дълбочина 1 метър).
Батерията на спийкъра издържа до 10 часа постоянно ползване, а когато тя започне да се изтощава, PJ9 автоматично "каца", за да индикира, че има нужда от зареждане.
Засега няма никаква информация по отношение на цената или пък това кога се планират доставки.
LG ще дебютира със спийкъра си на технологичното изложение Consumer Electronics Show, което ще се проведе в Лас Вегас между 5 и 8 януари 2017 г..


authors:
Камелия Цветанова
Дек
По Публикацията Работи

title: 15 000 лв. събра кампанията "Купи жива елхичка, помогни на дете!"

maintext:
С благотворителната кампания на Министерството на земеделието и храните /МЗХ/ "Купи жива елхичка, помогни на дете!" бяха събрани 15 000 лева, съобщи пресцентърът на МЗХ.
В рамките на инициативата, обхванала 22 населени места в цялата страна, са били продадени 3000 дръвчета, предоставени от държавните горски предприятия.
Събраните средства от благотворителната акция ще бъдат дарени за лечението на петгодишно момиченце, което се нуждае от скъпи животоспасяващи интервенции в Германия


authors:
Елка Василева
Дек
По Публикацията Работи

title: Обама и Тръмп се договориха да продължи плавният преход

maintext:
Президентът на САЩ Барак Обама се обади по телефона на приемника си Доналд Тръмп от Хаваи, където е на почивка със семейството си. От Белия дом определиха разговора като положителен и фокусиран върху осигуряването на плавен и ефективен преход, предаде Асошиейтед прес.
Според говорителя на Белия дом Ерик Шулц Обама и Тръмп са се договорили екипите им да продължат да работят заедно до встъпването в длъжност на новия президент на 20 януари.
След като по-рано през деня разкритикува Обама в Тwitter, Тръмп каза, че двамата са провели чудесен разговор по телефона.
Тръмп писа в Тwitter, че преходът се натъква на пречки от страна на Обама, след като действащият президент изказа мнение, че би победил републиканеца, ако можеше да се кандидатира за трети мандат, припомня ДПА.
Правя всичко възможно да не обръщам внимание на провокативните изявления на президента О. и създаваните от него пречки. Смятах, че преходът ще е плавен, но не е, написа той в социалната мрежа.
На въпрос дали иска САЩ да излязат от ООН Тръмп отговори, че ООН притежава огромен потенциал, но не работи на равнището на този потенциал.
Тръмп съобщи също, че американската телекомуникационна компания Sprint се е ангажирала да върне в САЩ 5000 работни места, изнесени сега в чужбина, но не уточни от кои страни.
/БТА/